R1,2 miljard vir BBP’s, maar polisiestasies bly gebrekeArgieffoto: SAPD/Facebook Die buitensporige bedrag wat aan BBP-beskerming spandeer word, is skandalig, terwyl talle polisiestasies landswyd nog ŉ groot tekort het aan hulpbronne, het die Demokratiese Alliansie Sondag gesê. Die Suid-Afrikaanse Polisiediens (SAPD) se jaarverslag vir 2015/16 het aan die lig gebring dat uitgawes vir BBP-beskermingsdienste met 18% verhoog het van R977,9 miljoen in 2014/15 tot R1,16 miljard in 2015/16, het Zakhele Mbhele, woordvoerder van die DA, gesê. “Hierdie buitensporige bedrag om die uitvoerende elite te pamperlang, en die verhoging sedert laas jaar, is skandalig, veral wanneer mens die chroniese toestand van polisiestasies oor Suid-Afrika heen in ag neem,” het hy gesê. “Die SAPD word gekenmerk deur ŉ gebrek aan hulpbronne, personeel, toerusting en opleiding, en dit het ŉ direkte impak op hul vermoë om hul mandaat uit te voer om Suid-Afrikaners veilig te hou. Daar is nie net gewoonlik te min beamptes werksaam op stasievlak nie, maar hulle het ook ŉ gebrek aan basiese toerusting soos voertuie, radio’s en beskermingstoerusting om hul werk te doen.” Mbhele het gesê die geld kon aangewend word om hierdie stand van sake in die polisiediens aan te spreek, waarop miljoene Suid-Afrikaners steun om hul veilig te hou. “Vanjaar se misdaadstatistiek het gestyg sedert verlede jaar, en dit is angswekkend, en dit moet dringend aangespreek word om ons mense te beveilig. Ons mense, eerder as politici, moet eerste gestel word,” het hy bygevoeg. “Die bedrag wat aan BBP-beskermingsdienste gespandeer word, wys dat die leierskap van die SAPD se prioriteite in 2015/16 skeefgetrek is en dit wil voorkom of hulle meer besorg is om die BBP’s te beskerm en rond te ry, as om die geld te spandeer aan beter personeel, toerusting en opleiding. “Hopelik sal die “terug na die basiese”-benadering van die nuwe waarnemende nasionale kommissaris hierdie finansiële jaar ŉ merkbare verskil wys van hierdie tipe spandabelrigheid. Polisieminister Nathi Nhleko sal uiteindelik aanspreeklik gehou word vir die uitgawes vir programme en items wat nie noodsaaklik is om gewone Suid-Afrikaners te beskerm nie,” het Mbhele gesê.